Íbúðalánasjóður úthlutaði í dag 3,2 milljörðum króna í stofnframlög til byggingar og kaupa á sjötta hundrað leiguíbúðum víðs vegar um landið . Leiguíbúðirnar verða í 15 sveitarfélögum en meirihluti þeirra verður á höfuðborgarsvæðinu . Fram kemur í tilkynningu frá Íbúðalánasjóði að fjármagnið sé hugsað til að styðja við framboð ódýrra leiguíbúða fyrir almenning og verði nýtt til byggingar á 410 íbúðum og kaupa á 121 íbúð . „ Milljarðarnir þrír eru svokölluð stofnframlög ríkisins sem renna til byggingaraðila í almenna íbúðakerfinu . Hugmyndin er að fólk sem leigir íbúð í kerfinu verji talsvert minna af ráðstöfunartekjum heimilisins til húsnæðis og losni við það óöryggi sem fylgir því að leigja á frjálsa leigumarkaðnum , “ segir í tilkynningu . Alls hafa nú þegar um þúsund manns flutt í slíkar íbúðir . Vegna mikillar eftirspurnar ákvað ríkisstjórnin , að tillögu félagsmálaráðherra , að auka framlögin til almenna íbúðakerfi fyrr á þessu ári . Þá verða framlög næsta árs einnig aukin um 2,1 milljarð og verða því um 3,8 milljarðar í heildina á árinu 2020 . „ Þessar ríflega 530 íbúðir sem verið var að úthluta til núns eru gríðarlega mikilvæg viðbót við almenna íbúðakerfið . Fólk í slíkum aðstæðum gefst annars bara upp , flýr land eða hrökklast af vinnumarkaði , því launin fara öll í að hafa þak yfir höfuðið . Með því að mæta þessari grunnþörf fólks fyrir húsnæði við hæfi þá spörum við útgjöld og tekjutap á fjölmörgum öðrum sviðum . Flestir stjórnmálamenn eru sem betur fer farnir að skilja þetta , “ segir Ásmundur Einar Daðason , félags - og barnamálaráðherra , í tilkynningu . Meirihluta umsóknar samþykktar Alls bárust Íbúðalánasjóði 49 umsóknir um samtals 6,3 milljarða króna en um helmingur þeirra , eða 26 þeirra , voru samþykktar ýmist að fullu eða að hluta til . Fram kemur að sveitarfélög hafi notið forgangs við úthlutunina og hafi hlotið alls um 800 milljónir króna . Meðal þeirra sem fengu úthlutað nú var byggingafélagið Bjarg , sem er alls með um 1000 íbúðir í byggingu eða þróun . Bjarg hefur þegar hafið útleigu á 114 íbúðum þar sem heildaríbúafjöldinn er um 300 manns . Sveitarfélögin sem fá úthlutað að þessu sinni eru Akraneskaupstaður , Akureyrarbær , Borgarfjarðarhreppur , Dalabyggð , Garðabær , Hafnarfjarðarkaupstaður , Húnaþing vestra , Reykhólahreppur , Reykjanesbær , Reykjavíkurborg , Suðurnesjabær , Sveitarfélagið Ölfus , Tálknafjarðarhreppur , Vopnafjarðarhreppur og Þingeyjarsveit . Af íbúðunum 531 eru flestar á höfuðborgarsvæðinu , eða 452 . Tíu íbúðir eru á Austurlandi , 18 á Norðurlandi eystra , 6 á Norðurlandi vestra , 4 á Suðurlandi , 13 á Suðurnesjum , 15 á Vestfjörðum og 13 á Vesturlandi .